บี.กริม ชูปรัชญาการทำธุรกิจในไทยตลอด 140 ปี
บี.กริม บริษัทธุรกิจข้ามชาติจากประเทศเยอรมนี มีความภาคภูมิใจที่ได้เข้ามาดำเนินธุรกิจจนเป็นส่วนหนึ่งในหน้าประวัติศาสตร์ไทย ตั้งแต่ปี พ.ศ. 2421 จนถึงปัจจุบัน โดยได้รับใช้แผ่นดินไทยและราชวงศ์จักรีมาตลอด 6 รัชสมัย (รัชกาลที่ 5-รัชกาลที่ 10) นับเป็นเวลายาวนานถึง 140 ปี และเพื่อเฉลิมฉลองวาระสำคัญนี้ จึงได้จัดทำนิทรรศการประวัติศาสตร์และศิลปะครั้งสำคัญ ภายใต้ชื่อ ฝากไว้ในแผ่นดิน 140 ปี บี.กริม ขึ้นเพื่อแสดงให้เห็นเจตจำนงอันแน่วแน่ของบี.กริมในการสนับสนุนและส่งเสริมงานด้านศิลปวัฒนธรรม และเป็นส่วนหนึ่งของพลังขับเคลื่อนศิลปะร่วมสมัย ที่สามารถพัฒนาความคิดสร้างสรรค์ นำไปสู่วิสัยทัศน์เพื่อการยกระดับคุณภาพชีวิต,โอกาสนี้ ดร.ฮาราลด์ ลิงค์ ทายาทรุ่นที่ 4 ในฐานะประธานบริษัท บี.กริม คนปัจจุบัน กล่าวว่า ในฐานะห้างสัญชาติเยอรมันที่เก่าแก่ที่สุด บี.กริม จึงกลายเป็นส่วนหนึ่งของหน้าประวัติศาสตร์ไทย เมื่อ มร.แบร์นฮาร์ด กริม เภสัชกรชาวเยอรมัน และ มร. แอร์วิน มุลเลอร์ พ่อค้าชาวออสเตรีย ได้เดินทางมาประเทศไทยและก่อตั้งร้าน สยามดิสเป็นซารี่ ด้วยความรู้และความชำนาญในวิชาชีพ ทั้งสองคนจึงเป็นที่รู้จักและได้รับแต่งตั้งให้เป็นเภสัชกรหลวงแห่งราชสำนักไทยในที่สุด จากร้านสยามดิสเป็นซารี่บี.กริม ได้ขยายธุรกิจไปหลากหลายสาขา และรับใช้ประเทศไทยมายาวนานถึง 6 รัชสมัย,ประธานบริษัทบี.กริม ได้กล่าวต่อว่า สำหรับตนได้เข้ามาช่วยคุณลุงทำงานที่ บี.กริม ในประเทศไทย เมื่อปี 2521 เรามีความผูกพันกับเมืองไทยมาก คุณลุงทำงานที่ไทยตั้งแต่อายุ 20 กว่าปี จนถึง 82 ปี ท่านไม่ได้เปลี่ยนสัญชาติ เพื่อเป็นตัวอย่างให้คนทั่วไปเห็นว่า คนไทยยอมรับคนต่างชาติอย่างดีมาก และสามารถพำนักอยู่ในเมืองไทยได้อย่างดี ส่วนตนนั้นได้ขอสัญชาติไทย ลูกและหลานก็มีสัญชาติไทย ส่วนองค์กร บี.กริม เป็นมรดกที่เรารับมาและจะสืบสานปรัชญาของบรรพบุรุษในการทำธุรกิจด้วยความโอบอ้อมอารี และสนับสนุนงานสำคัญของประเทศไทย ซึ่งตนมีความภูมิใจที่จะกล่าวว่า ตลอดเวลาของการทำธุรกิจในประเทศไทยมาถึง 140 ปี บี.กริมไม่เคย ละเลยที่จะเป็น หุ้นส่วนทางสังคม เราดำเนินธุรกิจบนพื้นฐานของความรับผิดชอบต่อสังคมไทยในทุกๆ ด้านมาโดยตลอด,นิทรรศการ ฝากไว้ในแผ่นดิน 140 ปี บี.กริม นี้แบ่งออกเป็น 2 ส่วน ได้แก่ เรื่องเล่าจากการสื่อสารทางไปรษณีย์ ความสัมพันธ์ไทย-เยอรมนี และ 140 ปี บี.กริม จัดแสดงหลักฐานประวัติศาสตร์ของการสื่อสารทางไปรษณีย์ (Postal History) อันทรงคุณค่า อายุกว่า 100 ปี จำนวนกว่า 50 ชิ้น จากทั้งหมด 232 ชิ้น ซึ่งหาดูได้ยากยิ่งจากนักสะสม นายกฤชทิพย์ ศิริรัตน์ธำรงค์ ที่ได้ให้ยืมหลักฐานสำคัญมาแสดง อาทิ ซองจดหมาย การ์ดไปรษณียบัตร และไปรษณียบัตรรูปภาพ ซึ่งสะท้อนภาพอดีตและความเปลี่ยนแปลงทางการเมือง การคมนาคม และสภาพสังคมของทั้งสองประเทศอย่างชัดเจน นับเป็นจิ๊กซอว์ชิ้นเล็กๆ ที่ช่วยเติมเรื่องราวให้หน้าประวัติศาสตร์ที่ผ่านมาของ บี.กริม เกิดเป็นภาพที่สมบูรณ์ และในส่วนที่ 2 เป็นการรวมตัวกันครั้งแรกของศิลปิน ไทยร่วมสมัยถึง 15 คน มา สร้างสรรค์งานศิลปะร่วมสมัย 15 ผลงานที่ได้แรงบันดาลใจจากปรัชญาการดำเนินธุรกิจด้วยความโอบอ้อมอารี (Doing business with compassion) อันเป็นแนวคิดที่ บี.กริม ยึดถือมาตั้งแต่เริ่มทำธุรกิจจวบจนปัจจุบัน,และเป็นพระกรุณาธิคุณอย่างหาที่สุดมิได้ที่ สมเด็จพระเทพ รัตนราชสุดาฯ สยามบรมราชกุมารี จะเสด็จฯเป็นประธานในพิธีเปิดนิทรรศการฯ ในวันที่ 10 มิ.ย. หลังจากนั้นจะเปิดให้ผู้สนใจเข้าชมได้ ทุกวันตั้งแต่วันที่ 11-20 มิ.ย. ณ หอศิลปวัฒนธรรมแห่งกรุงเทพมหานคร.
เพื่อเฉลิมฉลองวาระสำคัญนี้ จึงได้จัดทำนิทรรศการประวัติศาสตร์และศิลปะครั้งสำคัญ ภายใต้ชื่อ ฝากไว้ในแผ่นดิน 140 ปี บี.กริม ขึ้นเพื่อแสดงให้เห็นเจตจำนงอันแน่วแน่ของบี.กริมในการสนับสนุนและ
บี.กริม,ฝากไว้ในแผ่นดิน 140 ปี บี.กริม,นิทรรศการ,ประวัติศาสตร์,ฮาราลด์ ลิงค์